Úrad vlády SR						 Na rokovanie vlády SR
Sekcia hospodárskej politiky					 dňa 20.2.2002
									 k číslu: 1131/2002
									 k bodu: 21

S t a n o v i s k o

k Návrhu na zrušenie úlohy B.5 uznesenia vlády SR č. 1071/2000

I.

	Minister pôdohospodárstva predkladá z vlastnej iniciatívy návrh na zrušenie bodu  B.5  uznesenia vlády SR č. 1071 z  20.12.2000,  v ktorom mu bolo uložené:
"zabezpečiť splácanie odvodov za odňatie poľnohospodárskej pôdy z poľnohos-podárskeho pôdneho fondu v splátkach v súlade s nariadením vlády SR č.  152/1999 Z.z. v znení  nariadenia  vlády  SR  č. 188/2000 Z.z.  obnovou  konania  v  danej  veci 
v zmysle zákona o správnom konaní - do 31.12.2001".

	Návrh na zrušenie cit. úlohy je v predkladacej správe odôvodňovaný najmä tým, že:
- MP SR zistilo nemožnosť uplatnenia procedúry obnovy konania, keďže neboli dodržané   lehoty   obnovy   konania   stanovené  § 63  ods. 3  zákona č. 71/1967 Zb. 
o správnom konaní, ako aj to, že rozhodnutie správneho orgánu ochrany poľnohospodárskeho pôdneho fondu (z 15.3.2000) o trvalom odňatí poľnohospodárskej  pôdy pre výrobný závod americkej firmy MOLEX sa už začalo vykonávať tým, že na základe žiadosti obce Kechnec Daňový úrad Košice - vidiek vydal  rozhodnutie  (z 18.5.2000)  o odklade  povinnosti splatenia finančného odvodu 
za odňatie poľnohospodárskej pôdy do 31.12.2002 

	Pre ďalší postup vo veci MP SR v závere predkladacej správy uvádza, že "bolo by vhodné, aby Obec Kechnec hľadala možnosti zabezpečenia si finančných prostriedkov na zaplatenie odvodu za odňatie poľnohospodárskej pôdy podľa právnych predpisov o podpore na zriadenie priemyselných parkov".

II.

	Vyhodnotenie pripomienkového konania uvádza, že žiaden z oslovených subjektov nevzniesol pripomienky  (ani napr. MH SR, MV SR, MF SR, MVRR SR).

	Treba uviesť, že medzi oslovenými subjektami nebol Krajský úrad Košice, Okresný úrad Košice - vidiek, ani obec Kechnec.
III.

	Predloženým návrhom na zrušenie predmetnej úlohy (po termíne jej splatnosti) sa zrejme mieni formálne uzavretie veci. 

Vpredu citované odporúčanie z predkladacej správy Obci Kechnec, aby hľadala možnosti získania finančných zdrojov na zaplatenie odvodu za odňatie poľnohospodárskej pôdy podľa platných právnych predpisov o podpore na zriadenie priemyelných parkov nepovažujeme za dostatočne ústretové pre riešenie veci. 

Preto v prípade, že vláda SR návrh na zrušenie predmetnej úlohy  schváli odporúčame predložený návrh uznesenia vlády SR doplniť nasledovne.

(vláda)  "B. ukladá
ministrovi hospodárstva
ministrovi pôdohospodárstva
B.1.  v spolupráci  s prednostom  Krajského úradu  Košice informovať Obec Kechnec 
o možnostiach  podpory v riešení financovania odvodov za odňatie poľnohospo-dárskej pôdy z poľnohospodárskeho pôdneho fondu pre výrobný závod americkej firmy Molex v zmysle zákona NR SR č. 193/2001 Z.z. o podpore na zriadenie priemyselných parkov, poskytnúť obci potrebnú účinnú pomoc a o výsledkoch riešenia predložiť na rokovanie vlády informáciu - do 31.5.2002."

	Odporúčame vláde SR rozhodnúť o predloženom návrhu na základe výsledkov rozpravy a s prihliadnutím na nami navrhnutý doplnok uznesenia.

Bratislava 18.2.2002